b'\n_START_ARTICLE_\n\xc3\x85farnes\n_START_PARAGRAPH_\n\xc3\x85farnes er en bygd og et fergested, lengst nordvest i Rauma kommune i M\xc3\xb8re og Romsdal. _NEWLINE_Fergestrekningen er en del av fylkesvei 64 og g\xc3\xa5r ytterst i Langfjorden over til S\xc3\xb8lsnes i Molde kommune. Verdens f\xc3\xb8rste gassdrevne ferge, MF \xc2\xabGlutra\xc2\xbb, gikk opprinnelig i sambandet S\xc3\xb8lsnes\xe2\x80\x93\xc3\x85farnes. _NEWLINE_Navnet \xc3\x85farnes kommer fra gammelt Allfarnes \xe2\x80\x93 et nes der alle reisende farer forbi. \xc3\x85farnes har v\xc3\xa6rt gjennomfarts\xc3\xa5re siden historisk tid. \xc3\x85farnes ligger ved Romsdalsfjorden, med fjordene R\xc3\xb8dvenfjorden og Langfjorden som \xc2\xabarmer\xc2\xbb p\xc3\xa5 hver side._NEWLINE_Naturen minner om det man finner i ytre str\xc3\xb8k. Fjellene er lavere og liene slakkere enn de indre delene av kommunen. \xc3\x85farnes har varmtemperert klima, og vintrene er relativt milde, mens somrene er noe kj\xc3\xb8ligere. Nedb\xc3\xb8rsmengden ligger p\xc3\xa5 rundt 1500\xc2\xa0mm langs fjorden. Ved fjorden er middeltemperaturen i januar omkring 0 \xc2\xb0C.'